Okresná prokuratúra Bratislava IV 
Hanulova 9/A, 844 61 Bratislava 4 	

Sp. zn. : 2 Pv 925/11/1104	Bratislava IV, 10.3.2015
EEČ : 2-11-10-2015

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
trestne stíhaného povereným príslušníkom OO PZ Devínska Nová Ves OR PZ Bratislava IV pod ČVS:ORP-2285/DN-B4-2011 pre prečin ohrozenie pod vplyvom návykovej látky podľa § 289 ods. 1 Tr. zák., ktorého sa dopustil na tom skutkovom základe, že dňa 04.11.2011 v čase okolo 18.00 hod v Bratislave na ulici J. Jonáša viedol nákladné motorové vozidlo zn. XXXXX, ktoré odparkoval na nákladnej bráne spoločnosti XXXXX v Bratislave na ulici J. Jonáša, pričom následnými dychovými skúškami vykonanými u obvineného bola dňa 04.11.2011 o 18.00 hod zistená hladina alkoholu v dychu 0,70 mg/l a dňa 04.11.2011 v čase o 18.33 hod mu bola zistená hladina alkoholu v dychu 0,64 mg/l

nakoľko o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
	Poverený príslušník OO PZ Devínska Nová Ves OR PZ Bratislava IV pod ČVS:ORP-2285/DN-B4-2011 trestne stíha obv. XXXXX pre prečin ohrozenie pod vplyvom návykovej látky podľa § 289 ods.1 Tr.zák. 
	Z vykonaného dokazovania vyplynulo, že obvinený je štátnym občanom Českej republiky, s trvalým bydliskom XXXXX, pričom na území Slovenskej republiky sa nezdržiava. Z uvedeného dôvodu bolo uznesením zo dňa 15.05.2012 trestné stíhanie prerušené a následne na základe žiadosti zo dňa 07.01.2013 boli príslušné orgány Českej republiky požiadané o prevzatie trestného stíhania obvineného.
	Dňa 20.01.2015 bolo tunajšej prokuratúre doručené konečné rozhodnutie justičného orgánu Českej republiky v danej veci. Dňa 05.02.2015 vydal poverený príslušník PZ uznesenie, ktorým v zmysle § 228 ods.5 Tr. por. rozhodol o pokračovaní trestného stíhania obv. XXXXX a predložil spis na tunajšiu prokuratúru. Preskúmaním vyšetrovacieho spisu som dospela k záveru, že je na mieste zastavenie trestného stíhania podľa § 215 ods. 2 písm. c/ Tr. por.
Vykonaným vyšetrovaním boli zistené nasledovné skutočnosti: výpovede svedkov XXXXX (č.l. 7-9), XXXXX (č.l. 10-12), XXXXX (č.l. 13-15), XXXXX (č.l. 16-18) a listinné dôkazy: rozhodnutie o zaistení osoby (č.l. 19-20), záznam o zaistení osoby (č.l. 21-22), záznam o zásahu (č.l. 23), zápisy o dychovej skúške na alkohol v krvi a výsledky toxikologicko-chemickej analýzy v spojení s policajnými úradným záznamom (č.l. 28-32)  a policajný úradný záznam preukazujú, že obv. XXXXX sa dopustil trestného činu - prečinu ohrozenia pod vplyvom návykovej látky podľa § 289 ods. 1 Tr. zák. tak ako je uvedené v skutkovej vete tohto uznesenia. 
Podľa § 8 Tr. zák. trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak. 
Podľa § 289 Tr. zák. trestného činu ohrozenia pod vplyvom návykovej látky sa  dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku
Z medicínskeho hľadiska akceptovaného trestnoprávnou praxou je schopnosť vodiča bezpečne viesť motorové vozidlo zásadným spôsobom ovplyvnená ak hladina alkoholu v jeho krvi dosiahne 0,4762 mg/l etanolu vo vzduchu.
Podľa § 215 ods. 2 písm.c ) Tr.por. prokurátor zastaví trestné stíhanie ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce. 
Dňa 20.01.2015 bola tunajšej prokuratúre doručená správa Najvyššieho štátneho zastupiteľstva Českej republiky zo dňa 14.01.2014 spolu s právoplatným rozhodnutím českého justičného orgánu, ktorým bolo rozhodné  o skutku odovzdanom na trestné stíhanie do cudziny. Z rozsudku Okresného súdu v Kutnej Hore sp.zn. 6T 150/2013 zo dňa 13.10.2013, právoplatného dňa 20.12.2013 vyplýva, že obv. XXXXX bol uznaný za vinného z trestného činu ohrozenia pod vplyvom návykovej látky podľa §  274 ods.1 Trestného zákonníku Českej republiky, za čo mu bol uložený trest zákazu činnosti spočívajúci v zákaze činnosti viesť motorové vozidlá v trvaní 18 /osemnásť/ mesiacov.    Uložený trest považujem za dostačujúci a to najmä s ohľadom na časový odstup od spáchania skutku. 
Zhodnotiac vyššie uvedené dôkazy konštatujem, že o danom skutku bolo právoplatne rozhodnuté cudzozemským súdom a XXXXX bol za daný skutok právoplatne odsúdený a mám za to, že toto rozhodnutie a uložený trest možno považovať za dostačujúci, trestné stíhanie obvineného som s poukazom na ust. § 215 ods.2 písm. c) Tr. por. zastavila. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Petra Vodová
prokurátorka